Savisaare soovist pidada Tallinna näol omaette vürstiriigikest või linnriiki on palju räägitud ning seda mitte aluseta. Tallinna linnapea vastandab linna mõnuga riigile ning paneb ära, kus aga vähegi saab.    Nüüd aga on siseminister põhimõtteliselt Savisaarega samale tasemel laskunud. Jüri Pihl kutsus nimelt rahvusringhäälingu otse-eetris inimesi üles mitte parkimistrahve maksma ning parkimiskontrolöre mitte tegelema  mõistusvastaste asjadega. Mõni teine võiks nii ehk öeldagi, ent ministri poolt on selline jutt küll täiesti kohatu.    Seda enam, et minister ise pidi vastama küsimusele, kas ja kuidas riik lumetormiga hakkama sai. Pihli meelest oli kõik õigupoolest korras: keegi ju surma ei saanud. Tõsi, inimesed elasid üle hulgaliselt ebamugavusi, aga see kõik on väike asi, arvestades raskeid olusid.    Formaalselt on see ju õige, ent riigi ametkondade toimimist ekstreemsetes tingimustes nüüd heaks ka  pidada ei saa. Seda enam, et ilmajaam oli tormi eest hoiatanud juba ammugi. Eri ametkondade koostöö võinuks olla oluliselt viljakam ning inimestele põhjustatud ebamugavused hulga väiksemad ja lühemaajalised.    On kahetsetav, kui pealinn ja riik omavahel vägikaigast veavad ning süüdistavad teineteist kõikvõimalikes pattudes, enamasti aga hoopis iseenda tegematajätmistes. Sellega on kõik harjunud, et Tallinna võim end üha riigivõimule vastandab, vastupidine oli aga ebameeldiv uudis. Jätku aga  mõlemad järele, see ei vii kuhugi.    www.DELFI.ee